Lectio Divina

*fuq il-Vanġelu tal-Ħadd*

5 Ħadd taż-żmien matul is-sena

Sena A

Mt 5,13-16

Mattew jieħu dawn is-sayings minn tradizzjoni antika (cf Mk 9,50; 4,21) u juża l-metafori tal-melħ u tad-dawl biex japplikahom għas-semmiegħa tad-diskors tal-muntanja. L-importanza u l-valur tal-melħ u d-dawl jiddeskrivihom ukoll Plinju (23-79AD), li jistqarr: “xejn mhu aktar utli mill-melħ u d-dawl tax-xemx” (Nat. Hist. 31.102).

Il-v.13 jipproklama l-identità tad-dixxipli ppersegwitati: huma “l-melħ tal-art” li għandhom l-istess togħma ta’ Kristu. Fid-diffikultajiet tagħhom (= il-persekuzzjoni), id-dixxipli jiġu identifikati mal-imgħallem tagħhom (li hu ppreżentat bħala dawl fid-dlam, ħolqien ġdid) u hekk isiru rilevanti (= “dawl”) għall-bqija tal-bnedmin.

Dawn il-kwalitajiet li Ġesù jgħid li għandu jkollhom id-dixxipli mhumiex akkwist ta’ darba għal dejjem, tant li l-melħ jista’ jitlef mluħitu u d-dawl jista’ jintefa. Id-dixxipli jistgħu jitilfu t-togħma ta’ Kristu, it-togħma tal-beatitudnijiet u tal-kelma ta’ Alla. Il-“melħ” u d-“dawl” jinkisbu/jissaħħu kull darba li d-dixxipli jisimgħu l-kelma ta’ Kristu u jagħmluha tagħhom, f’attitudni ta’ servizz lejn il-bnedmin.

**v.13 «Intom il-melħ tal-art. Imma jekk il-melħ jaqta’, biex jerġa’ jieħu t-togħma? Ma jibqa’ tajjeb għal xejn iżjed ħlief biex jintrema barra u jintrifes min-nies.**

Il-melħ hu simbolu ta’ nuqqas ta’ taħsir. Il-melħ jintuża biex jagħti togħma lill-ikel (Ġob 6,6). Dan jimplika li d-dixxipli ta’ Ġesù jridu bħal ħmira jaġixxu fid-dinja biex jgħinuha tiskopri lil Alla. Il-melħ fl-antik kellu wkoll l-użu li jmellaħ l-ikel biex jippreservah mit-taħsir (Bar 6,27). Għad-dixxipli dan ifisser li l-ħidma tagħhom trid issalva d-dinja (*kósmos*) mill-korruzzjoni/taħsir u tippreżentaha bħala offerta li togħġob lil Alla: “Dan għamiltu bil-grazzja li tani Alla li nkun ministru ta’ Kristu Ġesù fost il-pagani, ikkonsagrat biex naħdem għall-Evanġelju ta’ Alla u nagħmel mill-ġnus offerta mqaddsa mill-Ispirtu s-Santu u li togħġob lil Alla” (Rum 15,15b-16). Mingħajr il-preżenza tad-dixxipli u tal-ħidma attiva tagħhom għas-Saltna, id-dinja tidher quddiem Alla bħala xi ħaġa mħassra, taħt is-setgħa tal-“prinċep tad-dinja” (cf Ġw 12,31; 14,30; 16,11). Fit-TĠ id-dinja għandha pjuttost konnotazzjoni negattiva għax hi mibnija fuq ix-xewqa tal-pussess u tal-poter (cf 1 Ġw 2,16).

X’inhi r-raġuni biex id-dixxipli jkunu l-melħ tal-art? Fid-dinja Ġudajka, il-metafora tal-melħ kienet tindika l-għerf. Id-dixxipli għandhom l-għerf veru, il-Vanġelu, il-kelma ta’ Alla. Mill-aspett kimiku, il-melħ ma jistax jitlef mluħitu: jista’ biss jitlef il-qawwa li jmellaħ meta jkun intuża bosta drabi. Imma fil-Ġudajiżmu l-melħ jista’ jsir ritwalment impur u allura jeħtieġ li jiġi mormi. Rabbi tal-1 seklu tal-era Nisranija kien ikkummenta b’disprezz in-nuqqas ta’ sens ta’ dan is-*saying* ta’ Ġesù. Il-kumment tiegħu jrid jindika l-kontenut tar-rivelazzjoni, tal-kelma ta’ Alla. Il-Lhud huma d-depożitarji tar-rivelazzjoni, u skont dan ir-rabbi, dan il-privileġġ ħadd ma jista’ jeħodulhom. F’das-sens, allura, Kristu jrid jafferma li r-rwol ta’ Iżrael (il-qadim) li jkun id-depożitarju tal-kelma ta’ Alla issa għadda f’idejn id-dixxipli tiegħu, Iżrael il-ġdid. Imma fl-istess waqt, dan is-*saying* iservi ta’ twissija serja biex id-dixxipli ma jiġrilhomx bħall-poplu l-antik ta’ Alla.

Barra minn hekk, kull sagrifiċċju li joffri l-poplu ried ikun immellaħ bħala sinjal tal-patt li jibqa’ għal dejjem: “Kull offerta li toffri ixħtilha l-melħ u tħallix barra mill-offerta tiegħek il-melħ tal-patt ta’ Alla tiegħek; ma’ kull offerta tiegħek offri l-melħ” (Lev 2,13; cf Eżek 43,24; Num 18,19; 2 Kron 13,5). Skont dan is-*saying* ta’ Ġesù, id-dixxipli huma l-melħ li jassigura l-patt ta’ Alla mal-umanità, jiġifieri, mill-fedeltà tagħhom lejn il-programm ta’ Ġesù jiddependu l-eżistenza tal-patt u r-realizzazzjoni tal-ħidma fejjieda mwiegħda. Jekk il-melħ jitlef it-togħma tiegħu, ma jista’ jiġi mogħti t-togħma b’xejn; jekk dawk li jissejħu dixxipli ta’ Ġesù u għandhom quddiemhom l-eżempju tiegħu ma jkunux fidili lejh, dawn ikunu dixxipli li ma jiswew għal xejn, għandhom jiġu ddisprezzati, mormija ’l barra u jistħoqqilhom id-disprezz ta’ dawk il-bnedmin li għas-salvazzjoni tagħhom suppost kienu qed jaħdmu (cf Lq 14,34-35: “Tajjeb, iva, il-melħ, imma jekk il-melħ jaqta’, biex jerġa’ jieħu t-togħma tiegħu? U la għall-art ma jkun jiswa, u lanqas għad-demel; jarmuh barra. Min għandu widnejn biex jisma’, ħa jisma’!”).

L-użu tal-verb *môrainô* biex jindika li l-melħ jitlef it-togħma tiegħu (*môranthê* “isir ramel”, letteralment “isir bla togħma”) iqiegħed din it-twissija ta’ Ġesù f’relazzjoni ma’ 7,26: “Imma kull min jisma’ dan kliemi u ma jagħmilx li qiegħed ngħid jien, isir jixbah lil bniedem iblah li bena daru fuq ir-ramel”, fejn il-*môros* jew l-iblah hu dak li jisma’ l-kliem ta’ Ġesù imma ma jpoġġihx fil-prattika. Il-komunità li ma tpoġġix il-messaġġ ta’ Ġesù fil-prattika ma jifdalliex raġuni biex tibqa’ teżisti.

**vv.14-16 Intom id-dawl tad-dinja. Belt li tkun qiegħda fuq muntanja ma tistax tinħeba. Anqas ma jixegħlu l-musbieħ u jqegħduh taħt is-siegħ, iżda fuq l-imnara, u hekk idawwal lil kull min ikun fid-dar. Hekk għandu jiddi d-dawl tagħkom quddiem il-bnedmin, biex jaraw l-għemejjel tajba tagħkom u jagħtu glorja lil Missierkom li hu fis-smewwiet.»**

Il-metafora tad-dawl ukoll kienet magħrufa mill-Ġudajiżmu. Iżaija kien ħabbar li Iżrael kellu jkun dawl għall-ġnus (Is 49,6), kif issa jridu jkunu d-dixxpli ta’ Ġesù (Fil 2,15: “tkunu nies bla għajb u safja, ulied Alla bla tebgħa f’nofs bnedmin ta’ ħajja mgħawġa u mħassra; fosthom intom għandkom tiddu fid-dinja bħal kwiekeb.”; Ef 5,8.13: “Intom kontu darba dlam, imma issa intom dawl fil-Mulej; għixu ta’ wlied id-dawl li intom...”). Imma d-dixxipli huma dawl għaliex u skont il-qies tal-appartenenza tagħhom għal Kristu, li hu d-dawl tad-dinja (Ġw 8,12; 9,5; 12,46).

Hawn ukoll, id-dawl għandu riferiment espliċitu għall-kelma ta’ Alla: id-dawl jinsab fejn Alla juri lilu nnifsu bil-kelma tiegħu (Mk 4,21-22; 2 Kor 4,4; Fil 2, 15-16). Ġesù, li hu d-dawl, hu dawl li jġib il-kelma (Ġw 8,12.31ss; 14,9-10). L-istess jista’ jingħad għad-dixxipli: huma d-dawl tad-dinja (Fil 2,15); għandhom id-dawl, li hi l-kelma ta’ Alla (Mk 4,21; Lq 8,16; 11,33).

Id-“dawl” hu wkoll il-glorja jew id-dija ta’ Alla nnifsu, li skont Is 60,1-3 kellu jfiġġ jew jiddi fuq Ġerusalemm. L-interpretazzjoni ta’ Is 60,3 kienet tapplika l-frażi għal Iżrael, għal-Liġi, għat-tempju (cf Is 2,2), u wkoll għall-belt ta’ Ġerusalemm (cf Is 60,19), dejjem bħala rifless tal-preżenza ta’ Alla fihom. Din il-preżenza kollha dija u li tinħass issa trid tidher fid-dixxipli; huma Iżrael il-ġdid li minnu jiddi Alla, Ġerusalemm il-ġdida li fiha jgħammar. Dan id-dawl irid jinħass: il-komunità Nisranija ma tistax tinħeba, lanqas tgħix magħluqa fiha nfisha. Il-glorja ta’ Alla ma tiġix murija aktar fit-test tal-Liġi, lanqas f’xi tempju (cf Ġw 4,21ss), imma fil-mod ta’ kif jgħixu dawk li jimxu wara Ġesù.

L-immaġni tal-belt qiegħda fuq muntanja ġejja wkoll mid-dinja bibliko-Ġudajka. Is-simbolu tad-destin glorjuż ta’ Iżrael kien il-belt ta’ Ġerusalemm, mibnija fuq muntanja, li lejha kellhom jimxu l-ġnus kollha tad-dinja f’pellegrinaġġ biex jagħtu qima lil Alla (cf Is 2,2-3). Ġesù japplika din il-figura għad-dixxipli tiegħu u jafferma li huma Iżrael il-ġdid. Imma d-dixxipli jridu jkun dawl b’mod permanenti: ma jinxtegħelx id-dawl biex jitqiegħed taħt is-siegħ. Din l-espressjoni ma tinftiehemx jekk ma nifhmux id-drawwiet ta’ żmien Ġesù. Iż-żejt li jixgħel il-fjamma kien żejt tax-xaħam, u meta wieħed jonfoħ fuq il-ftila biex jitfi d-dawl kien jimla l-imkien b’duħħan jinten. Minħabba f’hekk kienu jużaw is-siegħ jew oġġett ieħor biex jitfu l-fjamma ftit ftit bin-nuqqas ta’ ossiġnu, mingħajr ma ddaħħan u toħroġ riħa tinten. Ġesù jrid juri li l-fjamma tad-dixxipli ma trid tintefa qatt (Mt 25,1-13).

“Id-dawl tagħkom” huma l-opri (“l-għemejjel tajba tagħkom” jew l-għemejjel sbieħ – *kalà*) favur il-bnedmin, imfissra f’Mt 5,7.8.9, li fihom Alla jiddi: l-għajnuna, is-sinċerità u l-ħidma għall-paċi, jiġifieri l-kostituzzjoni ta’ soċjetà ġdida. Dan jimplika xogħol fuq il-ġewwieni tagħna, għax fejn fil-qalb hemm il-moħqrija, il-ġudizzju u d-deni (cf Is 58,7.9.10 – *l-ewwel qari ta’ dan il-Ħadd*), hemm jinsab id-dlam; jekk “tneħħi minn nofsok” (minn qalbek) dawn l-għemejjel inġusti, “imbagħad id-dawl tiegħek ifiġġ fid-dlam, u s-swied tiegħek ikun bħan-nofsinhar” (Is 58,10).

Waqt li jsemmi lil Alla bħala Missier id-dixxipli, Mattew jalludi għall-kwalità ta’ wlied li huma jgawdu minħabba fil-ħidma tagħhom, li tkompli il-ħidma tal-Missier (5,9). Għalhekk “il-bnedmin” jagħtu glorja lill-Missier, jiġifieri jsiru jafu lil Alla wieħed u veru.

Dawn iż-żewġ *sayings* ta’ Ġesù jikkonfermaw il-ħolqien ta’ Iżrael messjaniku: id-dixxipli huma l-garanti tal-patt u fil-komunità tad-dixxipli tiddi l-glorja ta’ Alla. Hi l-komunità ta’ dawk li ddeċidew li jkunu foqra (5,1), li jibqgħu fidili għal dan l-impenn (5,10), iwettqu l-opri li huma propji ta’ wlied Alla (5,7-9) u jagħmlu possibbli l-ħelsien tal-umanità (5,4-6). Din hi l-preżenza tas-saltna ta’ Alla fid-dinja (5,3.10), li tagħti togħma u ddawwal.